Durant l’assemblea del passat 26 d’octubre es va posar de relleu la tensió que genera internament com a grup, i també com a comissions, la manca d’un pla estratègic que ens guiï i dirigeixi com a cooperativa.

Aquesta, no és una qüestió que sigui nova, sinó que ha anat sortint reiteradament. Especialment durant les assemblees quan hi ha hagut punts per aprovar que precisament toquen la qüestió estratègica i que poden significar agafar rumbs dispars.

Quan parlem de visió estratègica ens estem referint a poder mirar cap a on volem/necessitem bolcar les energies en els propers temps (mesos, anys) i prioritzar els esforços i dedicació en aquesta direcció i per tant, això significa renunciar a altres direccions.

Per exemple, no és el mateix la **visió** amb un objectiu **més expansiu** que pot tenir com a missió dedicar energia a fer xarxa, donar a conèixer el projecte, crear i generar projectes productius, etc. Que un objectiu **més conservador** que pot tenir com a intenció preservar el que ja tenim i per tant, dedicar l’energia a la cura i dedicació del grup i finca, arbres, etc.

Prendre decisions en un sentit o un altre comporta un impacte per a les persones que formem part del projecte i pel projecte en sí mateix en diferents àmbits que ens atrevessen de forma implícita en totes les decisions que anem prenent. Els àmbits presents són:

* Eix econòmic (rebaixar quotes vs mantenir quotes actual i reduir/ diversificar deute a curt termini atenent als problemes de liquiditat anual o a mig/ llarg termini )
* Eix dedicació (dedicar més hores al projecte per fer-lo possible vs rebaixar el nivell de demanda i implicació d’hores)
* Eix habitacional (augmentar les possibilitats habitacionals vs mantenir l’estructura actual)
* Eix comunitari (donar-nos a conèixer vs mantenir un perfil baix quant a impacte comunitari)
* Eix ambiental (cuidar amb més o menys intensitat el terreny i arbres de la finca)

És a dir, en les diferents àrees de la sostenibilitat: econòmica, humana i ambiental.

Sabem com a ideal, probablement totes, voldríem un projecte amb unes quotes accessibles, que ens reclamés poca demanda energètica, amb molta diversitat habitacional, que pogués tenir un gran impacte a la comunitat i la finca cuidada. Però posant **criteri de realitat i sent conscients** que els recursos humans i econòmics són limitats ens toca prendre decisions.

Aquesta és una qüestió prou delicada perquè la mirem amb molta cura ja que hem de ser conscients que tots aquests eixos i altres que podríem anar detallant interseccionen entre sí i poden ser **inclusius i excloents**, a la mateixa vegada, en funció de la UEC. Per exemple: no rebaixar quotes pot ser excloent per alguna UEC “A” per eix econòmic, i a la vegada fer-ho, pot ser excloent per la UEC “B” per l’eix dedicació.

Poder clarificar on centrem els esforços conjuntament ens aporta **seguretat** a totes. Ens situa i ens dona una garantia de que aquest projecte al que pertanyem és sòlid i coherent amb el que necessitem.

A aquest marc general, que acabem de presentar, cal situar la nostra **realitat actual** i específica que té a veure amb la **viabilitat i sostenibilitat del projecte en termes econòmics.** Aquesta és una qüestió que ens marca i defineix actualment. Ja que si això no s’atén, el projecte no és viable i per tant, no cal que entrem a parlar de les altres qüestions de direcció menys prioritàries.

Tanmateix, sí que podem valorar i explorar conjuntament entorn a altres variables:

1. des de quina visió donem resposta a aquest objectiu prioritari?
2. a banda d’aquest objectiu prioritari, volem/podem assumir-ne d’altres?

Fins ara, sense el pla estratègic cada comissió a anat navegant i dedicant energia a allò que internament ha considerat rellevant o prioritari.

Malgrat hi ha hagut varis intents de posar ordre a aquesta qüestió -amb els famosos debats de missió, visió i valors o la darrera vegada, amb una nova re-organització i creació de coordinadora, no ho hem acabat aconseguint.

Des de la comissió comunitat considerem que tots aquests intents no han estat envà i ens ajuden al moment present a entomar i abordar aquest tema amb tot aquest coneixement creat conjuntament.

Com a grup, estem experimentant què significa no tenir aquesta base. Sabem que fàcilment ens pot portar a moments de tensió o malestar i conflicte intern. De fet ja ha estat passant i s’ha expressat darrerament: en l’ASU del 26/10 o bé, amb la dedicació que ha generat la inauguració.

Per això, valorem que és rellevant agafar i vehicular la demanda que ha sortit en diverses ASU’s, especialment per part de la comissió econòmica – que és la comissió més tensionada per aquesta qüestió- i poder fer l’exercici conjunt per re-equilibrar esforços i enfocar-nos conjuntament en una sola direcció.

Tenim la convicció que si tothom té clar i entén aquesta realitat  podrem continuar amb menys tensions i molt més reforçats.